ДОКЛАД

ЗА ОСЪЩЕСТВЕНИТЕ ЧИТАЛИЩНИ ДЕЙНОСТИ ОТ ЛОВЧАНСКО ЧИТАЛИЩЕ „НАУКА-1870 Г.” В ИЗПЪЛНЕНИЕ НА ПРОГРАМАТА ЗА ЧИТАЛИЩНА ДЕЙНОСТ ПРЕЗ 2021 ГОДИНА

В дейността си читалището през 2021 год. изпита същите трудности, каквито изпитаха всички, които се занимават с подобен род работа, но може да се каже, че в основната си част поставените в програмата за дейност цели и задачи бяха изпълнени. Разбира се, че сме още много далеч от резултатите, които постигахме през 2019 и годините преди нея. Все пак имахме късмета част от основните ни дейности – работата на театралните формации и музикалната школа да не попаднат в обхвата на заповедите за преустановяване на дейност. От ограниченията истински пострадаха любителските формации, които няколко пъти започваха и преустановяваха работата си, а това се отрази в планираната концертна дейност и ще рефлектира и върху планираната за настоящата година дейност.

Въпреки ситуацията, в която се намирахме, се опитахме и до голяма степен успяхме да не спрем работа. Както всички, занимаващи се с подобна дейност, обстоятелствата и забраните, които бяха наложени, дадоха отражение върху абсолютно всеки аспект от работата ни. Като най-голям проблем идентифицираме невъзможността за планиране за срок повече от две седмици. А когато към здравната ситуация в страната прибавим и здравето на служителите, картината често беше непрогнозируема. Към настоящия момент сме в готовност и когато ограниченията бъдат отменени напълно ще възстановим дейността си в пълен обем.

С предлаганите обучение по музикални инструменти, театрални спектакли, форми на любителско творчество, концерти, читалището доколкото можа, даде възможност на гражданите на Ловеч да реализират част от потребностите си за лично участие в творчески процес, да получат качествено обучение по музикален инструмент, да съпреживеят постиженията на участниците в дейностите на читалището. През отминалата година рязко бяха ограничени собствените ни приходи, но получените резултати, съпоставени с равностойните ни читалища в страната по обем дейност, икономическа среда, в която работят, както и финансиране, дават основание за отчитане на прилични показатели и изпълнени цели. Все пак успяхме да задържим относителна финансова устойчивост, въпреки реалните трудности, пред които бяхме изправени.

През 2021 години като основни дейности в читалището работиха традиционните и доказали своята жизнеспособност, дължаща се на качеството на работа през годините, Музикална школа, Музикален театър, Куклен театър, дует за класическа музика, Смесен хор, Детска вокална формация „Пееща дъга” и детски народен хор.

Музикалната школа и през последната година упорито отстояваше позициите си на наложило се в града място, където всички желаещи да се занимават с музика, можеха да получат качествени знания и умения в тази област. Запази се тенденцията децата на Ловеч не само да направят първите си стъпки в музиката, а и да останат и да завършат пълния седемгодишен курс на обучение в школата. Единственото нещо, което не се промени през тази година беше качеството на обучение и популяризирането на музиката, а това е заслуга единствено на отговорното поведение и работа, както и на качествата, които притежават преподавателите в школата. Тяхното огромно търпение, уважението към детската личност и индивидуални качества на всяко дете направиха така, че обучението по музикален инструмент да продължи да бъде желано от ловешките деца. За поредна година отчитаме тази част от работата на читалището като успешно изпълнена мисия. Създадохме оптимални условия всяко дете от града да намери реализация на своя музикален потенциал. В момента в школата работят учебни класове по специалностите пиано, акордеон, китара, флейта, народно пеене. Обучението продължава да се провежда по два индивидуални учебни часа седмично. Запазихме и броя на учениците си в т.нар. „изнесено обучение” – в детските градини. Това се оказа добра формула за ранно откриване на музикалните способности на децата, както и изпълнение на социалната ни функция да стигнем до всяко от тях без това да затруднява родителите. Надяваме се, че добрият прием, който имаме в детските градини ще продължи. Бяха запазени и таксите за обучение, въпреки трудностите, които изпитваме при издръжката на дейностите. Общия брой изяви на Музикалната школа като концертна дейност е десет, всяка от които привлече добър брой слушатели. През 2021 година Теодор Басарски от класа по акордеон участва в Международния акордеонен конкурс в Нови пазар и спечели първо място. Тенденцията учениците на школата да завършват пълния курс на обучение, който е седемгодишен се запази. Компенсирахме прекъсванията в работата по обективната и известна вече причина с удължаване на учебната година.

Двете театрални формации поддържат много богат репертоар, включващ арабски приказки , Братя Грим, Андерсен, Шарл Перо, А.С. Пушкин, народни приказки. През изминалата година бяха реализирани две нови постановки – „Приказка за хигиената“ и „Каролинка и Змейко“. Беше възстановена и постановката „Рибарят и златната рибка“. Създадохме традицията всеки четвъртък да е ден на спектакъл за ловешките деца. И през тази година организирахме коледни спектакли за детската публика. Изиграни са петдесет и седем представления, което предвид условията оценяваме като добър резултат. Обстановката и многобройните ограничения не позволиха да имаме обичайната си публика, имахме единици представления извън Ловеч.

Смесен хор „Панайот Пипков”, както е известно, е най-голямата любителска формация, която работи в читалището и има своите почитатели сред гражданството, но условията не позволиха той да работи нормално и беше формацията, която за най-дълго време преустанови репетиции заради ограниченията. Тази формация провеждаше репетиции във всеки момент, в който подобна дейност беше разрешена, но тези възможности не бяха много и концерт не успяхме да направим. Надяваме се, през започналата година това да бъде възможно, защото всички участници в тази формация са готови за това, стига да се осигури един нормален репетиционен процес. Диригент на хора е Теодора Николова, а корепетитор Валерий Хомяков.

Детската вокална формация „Пееща дъга” с ръководители Юлиана Близнакова и Ангелина Младенова е обичана читалищна формация, но и нейната работа беше силно засегната от ограниченията, с многобройни спирания на репетиции. Въпреки това децата и техните ръководители във всеки възможен момент работиха, имат разнообразен репертоар, и са готови за концертни участия. Тази формация създаде и е основен участник в традицията Великденски фестивал на детската песен „Пеещо яйце”, но през изминалата година, въпреки спечеления проект, този фестивал не се състоя.

Създадената съвместно с детска градина „Снежанка“ вокална формация за народно пеене с много прекъсвания продължава своята работа и се надяваме скоро да има своите изяви. Ръководител на формацията е Румяна Димитрова.

Читалището продължи традициите да отстоява класическата музика като своя кауза, но през 2021 година са реализирани само два концерта.

През изминалата година поради забраните не успяхме да реализирахме нови проекти. Активно се включихме в организирането на Люляковите тържества в Ловеч**.**

Не мислим, че са много още нещата, които предвид ограниченията биха могли да бъдат направени, въпреки че читалището разполага с творческия потенциал за това. Оценяваме като успех постигнатото и всичките ни дейности са готови да продължат дейността си след предстоящото премахване на ограниченията.